«Аслас инöдъяс да могъяс йылысь мед тöдiс быд кага»

Та йылысь висьталiс Коми Республикаса Юралысь Коми Республикаса Юралысь бердын кага инöдъяс торъя дорйысь Нелли Струтинскаякöд аддзысьлiгöн. Сiйö юöртiс Вячеслав Гайзерлы челядьлöн омбудсменöн уджалiгöн аслас удж йылысь да выль проектъяс йылысь, кутшöмъяс позяс збыльмöдны республикаын.

Медся колана проектъяс лыдысь öтиöн Н.Струтинская вöзйис лöсьöдны ичöтик брошюраяс, кытчö эськö позис пыртны челядьлöн инöдъяс йылысь юöръяс, а сiдзжö справкаяс да консультацияяс сетан службаяс йылысь юöръяс, кодъяс веськыда уджалöны челядькöд. Вячеслав Гайзер ошкис тайö вöзйöмсö.

«Зептад новлöдлан татшöм буклетыс – бур мöвп. Но лыддя, мый, челядьлöн инöдъяс кындзи, сэтчö колö пыртны и налысь могъяссö. Тайö кык кыввежöртассö öта-мöдсьыс оз позь торйöдны, мед оз чайтсьы, мый дзик быдтор позьö. Лыддя, абу некутшöм мытшöд, медым збыльмöдны тайö проектсö матысса кадö, торйöн нин республикаын индöм «Кага воö». И медколанатор, медым ставыс, мый лоö тайö небöгас, вöлi быд арлыда кагалы гöгöрвоана», – тöдчöдiс республикаса Юралысь.

Нелли Струтинская сiдзжö висьталiс республикаса Юралысьлы сы йылысь, мый челядьлöн уполномоченнöй удж серти лöсьöдöма муниципальнöй уполномоченнöйяслысь Сöвет, кытчö пырöны челядьлöн омбудсменлы отсасьысьяс.

«Сöветö пырисны педагогъяс, социальнöй уджалысьяс, медикъяс, да выль тэчас лöсьöдöмсянь кык вежонöн сiйö петкöдлiс нин асьсö уджын. Быд лун воöны сигналъяс, юалöмъяс либö вöзйöмъяс, кыдзи отсавны миян челядьлы. Тайö и лёк оласнога семьяяскöд уджалöм, школаясö да челядьöс видзанiнъясö ветлöм, и педагогъяскöд удж. Жаль, но öнi ковмас выльысь лöсьöдны сэтшöм система, кöнi велöдысь вöлi эськö эз сöмын тöдöмлун сетысьöн, но и челядьлы отсасьысьöн», – висьталiс Нелли Струтинская.

Вячеслав Гайзер вöзйис Нелли Струтинскаялы аслас уджын топыдджыка йитчыны каръясын да районъясын Юралысьлöн йöзöс примитанiнъяскöд. Торйöн нин республикаса Юралысь тшöктiс босьтны тöд вылö челядь доймалöмъяс.

«Бöръя 10 вонас Коми Республикаын тöдчымöн чинiс шог лоöмторыс, кытчö веськалiсны челядь. Жаль, но моз да кöч тöлысьясын татшöм лоöмторъясыс друг кыптiсны. Öкмыс тыр арлыдтöм веськалiсны неминучаö, витiс на пиысь, зэв жаль, кувсисны. Тайö вывтi уна. Лыддя, мый быд татшöм лоöмтор позьö öлöдны сöмын сэк, кор öлöдан системасö стöча котыртöма. Тайö миян öтувъя уджлы подув. Та вöсна ме кута лача тiян отсöг вылö да дась видлавны быд вöзйöм, кутшöм отсалас вежны серпассö. Татчö пырöны и виччысьтöм доймалöмъяс, и челядьлы паныд мыж вöчöм, и бать-мамöн да воспитательясöн оз колана ногöн ассьыныс могъяс збыльмöдöм», – висьталiс Коми Республикаса Юралысь.

\*\*\*

2000 воын уна сикас ортсыса помкаяс вöсна пöгибнитiсны (кувсисны) 133 челядь (0-сянь 17 арöсöдз), 2005 воын – 90 челядь, 2010 воын – 56 челядь. 2011 вося 9 тöлысьöн пöгибнитiс (кувсис) 21 кага.